กรณ์ มั่นใจเดินหน้าทำงบสมดุล โดยไม่ต้องขึ้นภาษี
กรณ์ มั่นใจเดินหน้าทำงบสมดุล 5 ปี โดยไม่ต้องขึ้นภาษีหารายได้เพิ่ม พร้อมดึง สถิตย์ ช่วยงานหลังเกษียณ
24 ส.ค. 2553

กรณ์ มั่นใจเดินหน้าทำงบสมดุล 5 ปี โดยไม่ต้องขึ้นภาษีหารายได้เพิ่ม พร้อมดึง สถิตย์ ช่วยงานหลังเกษียณ 
นายกรณ์ จาติกวณิช รมว.คลัง เปิดเผยถึงกรณีของธนาคารแห่งประเทศไทย หรือ ธปท. ที่เสนอให้กระทรวงการคลังหารายได้เพิ่มจากการขึ้นภาษีเพิ่อเดินหน้าสู่การทำนโยบายรัฐสวัสดิการว่า  รัฐบาลยังไม่มีความจำเป็นในการปรับขึ้นภาษีเพื่อหารายได้ แต่ยินดีที่รับฟังข้อเสนอของ ธปท. แม้จะมองว่าในฐานะผู้เก็บภาษี การเพิ่มอัตราจะทำให้ทำงานได้ง่ายมากขึ้น แต่หน้าที่ของรัฐบาลคือต้องพยายามเพิ่มธุรกรรมทางด้านเศรษฐกิจเพิ่มขึ้นเพื่อให้ประชาชนมีรายได้มากขึ้น ส่งผลให้รัฐจัดเก็บรายได้เพิ่มสูงขึ้นด้วยมากกว่า ไม่ใช่ประชาชนยังมีรายได้เท่าเดิม แต่รัยังผลักภาระด้วยการขึ้นภาษียิ่งสร้างผลกระทบต่อประชาชน 
ทั้งนี้ เห็นว่า กระทรวงการคลัง สามารถเดินหน้าสู่การทำงบประมาณแบบสมดุลได้ใน 5 ปี โดยที่ไม่ต้องขึ้นภาษี และมีแนวโน้มว่าอาจจะมีการลดอัตราภาษีจากปัจจุบันลงอีก เนื่องจากที่ผ่านมาแนวโน้มการจัดเก็บรายได้ของรัฐเพิ่มสูงขึ้นอย่างต่อเนื่อง 
"นายกฯ พูดเสมอว่าเราไม่ได้เป็นรัฐสวัสดิการ แต่เราจะมีสวัสดิการให้กับประชาชน ซึ่งข้อเสนอแนะของ ธปท.ในการเพิ่มภาษีเห็นว่ายังไม่จำเป็น เราสามารถทำงบสมดุลโดยไม่เพิ่มภาษีได้ และอาจจะลดด้วยซ้ำ"นายกรณ์กล่าว 
นายกรณ์ กล่าวอีกว่า ได้ประสานไปยังนายสถิตย์ ลิ่มพงศ์พันธ์ปลัดกระทรวงการคลัง ว่าขอให้เดินหน้าเรื่องการจัดทำงบประมาณสมดุลในอีก 5 ปี ตามที่ได้มีการลงนามร่วมกันระหว่างกระทรวงการคลังและสำนักงบประมาณ โดยมีนายกรัฐมนตรีเป็นประธานต่อไป แม้ว่าน่ายสถิตย์จะต้องเกษียณอายุราชการในเดือน ก.ย. นี้ แต่ก็ยังขอให้ข่วยขับเคลื่อนงานในคณะกรรมการชุดจัดทำงบประมาณสมดุลต่อไป